Η **Όλγα Νικολάγιεβνα Κανίσκινα** (ρωσικά: *Ольга Николаевна Каниськина*, γενν. 19 Ιανουαρίου 1985, Μορδοβία) είναι Ρωσίδα πρώην αθλήτρια του στίβου που διακρίθηκε στο αγώνισμα των 20.000 μέτρων βάδην και νυν προπονήτρια. Στη διάρκεια της αθλητικής της καριέρας πέτυχε σημαντικές διακρίσεις σε επίπεδο κορυφαίων διοργανώσεων (Ολυμπιακοί Αγώνες, Παγκόσμια και Ευρωπαϊκά Πρωταθλήματα Στίβου κλπ), όμως τον Ιανουάριο του 2015 τιμωρήθηκε με αναδρομικό αποκλεισμό τριών ετών και δύο μηνών και ακύρωση όλων των αποτελεσμάτων της για το διάστημα 15 Ιουλίου - 16 Σεπτεμβρίου 2009 και 30 Ιουλίου - 8 Νοεμβρίου 2011, εξαιτίας εμπλοκής της σε υπόθεση ντόπινγκ.

Καριέρα
-------

Γεννήθηκε το 1985 στη Ναπολνάγια Τάβλα της ΑΣΣΔ της Μορδοβίας που τότε υπαγόταν στην ΣΟΣΔ Ρωσίας της Σοβιετικής Ένωσης. Εμφανίστηκε δυναμικά στο προσκήνιο το 2006 με την κατάκτηση του ασημένιου μεταλλίου στο Ευρωπαϊκό Πρωτάθλημα Στίβου του Γκέτεμποργκ, ενώ τον επόμενο χρόνο πρώτευσε στο Παγκόσμιο Πρωτάθλημα Στίβου που διοργανώθηκε στην Οσάκα της Ιαπωνίας. Τον Μάιο του 2008 αναδείχτηκε νικήτρια στο Παγκόσμιο Κύπελλο του Τσεμποκσάρι και μερικούς μήνες αργότερα κατέκτησε το χρυσό μετάλλιο στους Ολυμπιακούς Αγώνες του Πεκίνου, τερματίζοντας σε 1:26:31, επίδοση που συνιστούσε νέο ολυμπιακό ρεκόρ για το αγώνισμα.

Τα επόμενα χρόνια ακολούθησαν νέες διακρίσεις που περιλάμβαναν χρυσά μετάλλια στο Παγκόσμιο Πρωτάθλημα Στίβου του 2009 και του 2011, αλλά και στο Ευρωπαϊκό Πρωτάθλημα Στίβου του 2010. Παράλληλα, το 2012 κατέκτησε το ασημένιο μετάλλιο στους Ολυμπιακούς Αγώνες του Λονδίνου, χάνοντας από τη συμπατριώτισσά της, Έλενα Λασμάνοβα, η οποία σημείωσε νέο παγκόσμιο ρεκόρ. Κατόπιαν αποσύρθηκε από την ενεργό δράση ακολουθώντας προπονητική καριέρα.

### Τιμωρία λόγω ντόπινγκ

Τον Ιανουάριο του 2015, η Κανίσκινα τιμωρήθηκε με αναδρομικό αποκλεισμό τριών ετών και δύο μηνών και με ακύρωση όλων των αποτελεσμάτων για το διάστημα 15 Ιουλίου - 16 Σεπτεμβρίου 2009 και 30 Ιουλίου - 8 Νοεμβρίου 2011, εξαιτίας της εμπλοκής της σε υπόθεση ντόπινγκ. Αυτή η εξέλιξη είχε ως άμεσες συνέπειες την αφαίρεση των μεταλλίων της από το 2009 μέχρι το 2012, αλλά και την παραίτησή της από τη διευθυντική θέση που κατείχε στο ρωσικό Ολυμπιακό Προπονητικό Κέντρο.

Παραπομπές
----------

1. ↑  *World Athletics Database*. 202571.
2. 1 2  Rogovitskiy, Dmitriy (20 Ιανουαρίου 2015). «Three Russian Olympic walk champions get doping bans». *reuters.com* (στα Αγγλικά). Reuters. Ανακτήθηκε στις 20 Μαΐου 2018.
3. 1 2  Χολίδης, Κώστας (18 Φεβρουαρίου 2015). «Ο λαβύρινθος του ντόπινγκ στη Ρωσία». *sport24.gr*. Sport24. Ανακτήθηκε στις 20 Μαΐου 2018.
4. ↑  «Women 20km Walk European Championship 2006 G¶teborg (SWE) - Wednesday 09.08». *todor66.com*. todor66.com. Ανακτήθηκε στις 20 Μαΐου 2018.
5. ↑  «Το χαμηλό όριο για το Πεκίνο έπιασε ο Στεφανόπουλος, 14η η Τσουμελέκα». *in.gr*. In.gr. 11 Μαΐου 2008. Ανακτήθηκε στις 20 Μαΐου 2018.
6. ↑  «Πεκίνο 2008». *runningnews.gr*. Running News. 22 Αυγούστου 2008. Ανακτήθηκε στις 20 Μαΐου 2018.
7. ↑  Ιωακείμογλου, Άκης (23 Ιανουαρίου 2015). «Υπουργός… αντι-ντόπινγκ». *sportsfeed.gr*. Sports Feed. Αρχειοθετήθηκε από το πρωτότυπο στις 17 Μαρτίου 2015. Ανακτήθηκε στις 20 Μαΐου 2018.

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ρωσία
 |

 |